നിരന്തര അച്ചടക്കലംഘനം ഇല്ലിക്കല് കുഞ്ഞുമോനെ കോണ്ഗ്രസ് അനിശ്ചിതകാലത്തേക്ക് പുറത്താക്കി ആലപ്പുഴ നഗരസഭ മുന് ചെയര്മാന് ഇല്ലിക്കല് കുഞ്ഞുമോനെതിരെ നടപടിയുമായി വീണ്ടും കോണ്ഗ്രസ്. നേതൃത്വത്തിനെതിരെ വാര്ത്താസമ്മേളനം നടത്തിയതിന് അനിശ്ചിതകാലത്തേക്ക് പാര്ട്ടിയില്നിന്ന് പുറത്താക്കി.ഡിസിസി പ്രസിഡന്റ് എം ലിജുവിനെതിരെ ആരോപണവുമായി നടത്തിയ വാര്ത്താസമ്മേളനത്തിന്റെ പേരിലാണ് കുഞ്ഞുമോനെതിരെ നടപടി സ്വീകരിച്ചത്. ഷാനിമോള് ഉസ്മാനെ തോല്പിക്കാന് ലിജുവും മറ്റൊരു ഉന്നത നേതാവും ഗൂഢാലോചന നടത്തിയെന്നാണ് വാര്ത്താസമ്മേളനത്തില് കുഞ്ഞുമോന് ആരോപിച്ചത്. നേതാക്കള് ആലപ്പുഴയിലെ റിസോര്ട്ടില് രഹസ്യയോഗം ചേരുകയും തെരഞ്ഞെടുപ്പില് വ്യാപകമായി പണമിറക്കുകയും ചെയ്തു. തെരഞ്ഞെടുപ്പില് തോറ്റപ്പോള് മറ്റു നേതാക്കളെ പുറത്താക്കി തടിയൂരുകയായിരുന്നുവെന്നും കുഞ്ഞുമോന് വാര്ത്താസമ്മേളനത്തില് കുറ്റപ്പെടുത്തി. കഴിഞ്ഞ നിയമസഭാ തെരഞ്ഞെടുപ്പില് അമ്ബലപ്പുഴ യുഡിഎഫ് സ്ഥാനാര്ത്ഥി ലിജുവിനെ തോല്പിക്കാന് ശ്രമിച്ചെന്ന പരാതിയില് നിലവില് കുഞ്ഞുമോന് സസ്പെന്ഷനിലാണുള്ളത്. ഇവിടെ സീറ്റ് ആഗ്രഹിച്ചിരുന്ന കുഞ്ഞുമോന് രഹസ്യമായി വര്ഗീയപ്രചാരണം നടത്തുകയും ബോര്ഡുകള് സ്ഥാപിക്കുകയും ചെയ്തെന്നായിരുന്നു പരാതി. ലിജുവിനെ തെരഞ്ഞെടുപ്പില് തോല്പ്പിക്കാന് ശ്രമിച്ചെന്ന പരാതിയില് കുഞ്ഞുമോന് നല്കിയ വിശദീകരണം തൃപ്തികരമല്ലാത്തതിനാലാണ് പാര്ട്ടിയില്നിന്ന് സസ്പെന്ഡ് ചെയ്തതെന്നാണ് കെപിസിസി അധ്യക്ഷന് കെ സുധാകരന് വാര്ത്താക്കുറിപ്പില് വിശദീകരിച്ചത്.